ครม.ไฟเขียวคลอดกม. ป้ายทะเบียนพิเศษ กำหนดตัวเลข-อักษรผสมได้
ครม.ไฟเขียวคลอดกม. ป้ายทะเบียนพิเศษ กำหนดตัวเลข-อักษรผสมได้
ครม.ไฟเขียวคลอดกม. ป้ายทะเบียนพิเศษ กำหนดตัวเลข-อักษรผสมได้
2 ก.พ. 2564

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (2 ก.พ.64) อนุมัติหลักการร่างกฎกระทรวงกำหนดขนาด ลักษณะ และสีของแผ่นป้ายทะเบียนรถ และการแสดงแผ่นป้ายทะเบียนรถ และเครื่องหมายแสดงการเสียภาษีประจำปี (ฉบับที่..) พ.ศ. …. (กำหนดแผ่นป้ายทะเบียนรูปแบบพิเศษ)
ทั้งนี้ เป็นการกำหนดให้ลักษณะของแผ่นป้ายทะเบียนสำหรับรถยนต์นั่งส่วนบุคคลไม่เกิน 7 คน มีตัวอักษรมากกว่า 2 ตัว หรือตัวอักษรผสมสระ หรือวรรณยุกต์ หรือตัวเลขได้ เพื่อนำลักษณะแผ่นป้ายดังกล่าว และหมายเลขทะเบียนซึ่งเป็นที่นิยม หรือเป็นที่ต้องการของประชาชนออกเปิดประมูลเป็นการทั่วไป เพื่อนำรายได้เข้ากองทุนเพื่อความปลอดภัยในการใช้รถใช้ถนน
ปัจจุบัน ได้มีการกำหนดลักษณะของแผ่นป้ายทะเบียนของรถยนต์นั่งส่วนบุคคลไม่เกิน 7 คน รถยนต์นั่งส่วนบุคคลเกิน 7 คน และรถยนต์บรรทุกส่วนบุคคล จะแบ่งออกเป็น 2 บรรทัด บรรทัดที่ 1 ประกอบด้วยตัวอักษรประจำหมวดตัวที่ 1 ตัวอักษรประจำหมวดตัวที่ 2 และหมายเลขทะเบียนไม่เกิน 4 หลัก บรรทัดที่ 2 เป็นตัวอักษรแสดงชื่อจังหวัด
อย่างไรก็ตาม กฎกระทรวงดังกล่าว ต้องรอประกาศจากทางอธิบดีกรมการขนส่งออกมาอีกครั้งก่อน